1Cilakani sining balitta! Marrampo’i mennang namuni dé’ narirampo, sibawa bali’bellai namuni dé’ naribali’bellari. Iyakiya purana marrampo sibawa bali’bella, aléna mennang mancaji matu rirampo sibawa ribali’bellari.
2Oh PUWANG, amaséiki. Idi ritu addennuwangetta. Linrungiki polé ri essoé lao ri essoé sibawa passalama’ki ri wettu aperisengngé.
3Rékko tokkok-Ko sibawa mapparéngkalingangngi saddam-Mu iya maggalenrungngé, lariwi matu bangsa-bangsaé sibawa tassiya-siya.
4Pada-padai incalé makkonrongngé maggasai tauwé sibawa rampo’i waramparanna mennang.
5Malempu senna’i PUWANGNGE; Nakuwasaiwi sini-sininnaé. Napatettongngi matu hukkungngé sibawa adélékengngé ri Yérusalém
6sibawa paamangngi umma’-Na. Waramparang iya passalama’éngngi umma’-Na mennang iyanaritu apanréng sibawa pangissengeng enrengngé pappakalebbi lao ri PUWANGNGE.
7Gorai méllau tulung sining tau iya poré nabarani; sining suro iya mangusahakangngéngngi assidaméngngé teriwi sibawa messé.
8Mabbahaya senna watattanaé angkanna mancaji masino-sino; dé’gaga tau molai. Nassakkarengngi assijancingngé sibawa nasampéyangngi assamaturusengngé. Dé’na gaga iya nabati-batié.
9Nasalaiwi wanuwaé mancaji masino-sino. Makkanrodong sining ale’na Libanon, sibawa Lompo Saron iya macommo’é mancajiwi pada-pada padang kessi’é. Ri Basan sibawa ri Bulu Karmél madduttung daud-daungngé.
10Makkedai PUWANGNGE lao ri bangsaéro, "Makkekkuwangngé maélo-Ka tokkong sibawa tinda mappaitangngi akuwasak-Ku.
11Siya-siyai rancanamu, sibawa sininna iya mupogau’é dé’gaga gunana. Caimu pada-padai api iya paccappuéngngi alému muto.
12Pada-padako batu karang iya ritunué untu’ ripancaji puwalé; pada-pada alekale maddori iya ritubbangngé sibawa ritunu ri laleng apié.
13Leppessanni sininna tauwé iya macawé’é iyaré’ga mabélaé méngkalingai passalenna pangkaukem-Mu sibawa mangakuiwi akuwasak-Ku."
14Ténréi nataro tau sining tau madosaé ri Sion. Adanna mennang, "Apettunna Allataala pada-padai api malluwa’é untu’ mannennungeng. Naulléga engka wedding tahang ri laleng api iya mappaccappuéro?"
15Mulléi tahang rékko makkedako sibawa pogau’i iya tongengngé. Aja’ musappa saro sibawa para’i tau kasiyasié, sibawa aja’ mutarima dowi pasoso. Aja’ muwaccowériwi tau iya rancanaéngngi abbunowangngé iyaré’ga ja laingngé.
16Natallinrukko matu sibawa amang, samanna engkako ri laleng bénténg iya masse’é. Inanré sibawa énungeng tassadiyai matu untu’ alému.
17Narapii matu wettunna muwitai séddi arung mapparénta sibawa mattappa ri yasé’na wanuwaé iya mallebbangngé lao ri sinina sulapa’é.
18Taumu iya pura labe’é lao ri pallélé simaé, pajaba’é sibawa jennang laingngé riyéngngerang mani bawang.
19Dé’na muwitai sining tau laing temmakéampé iya mabbicaraé ri laleng basa iya dé’é muwajeppuiwi.
20Itai kota Sion, onronna ramé-raméiwi pésta-pésta agamaé. Itai Yérusalém! Temmaka amanna iyaro onrongngé untu’ riyonroi, pada-padai kéma iya dé’é naengka naripalétté, dé’ naengka naribébbu patto’na sibawa tuluna dé’ naengka naripettu.
21Nappaitangngi matu PUWANGNGE arajan-Na lao ri idi. Tuwoki matu ri wiring salo iya malowangngé, iya dé’é naulléi somperiwi kappala’na balié.
22Sininna passakke’na ri kappala’na mennang dé’gaga gunana; sining sompe’na dé’ naulléi pallebba’i! Sininna asugirenna balié tarampasa’i matu, namaéga senna jumellana, angkanna muwi tau péso’é makkétawato. Aléna PUWANGNGE mancaji arutta matu; mapparéntai matu, napatettongngi hukkungngé sibawa passalama’ki polé ri balié.
23(33:22)
24Dé’ muwi séddi tau ri wanuwatta maddaréké matu nasaba malasai, sibawa sininna dosaé riyaddampengengngi matu.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn